Kvinne (69) fanget i bagasjerommet på flybuss

Da 69-åringen fra Tromsø krabbet inn i bagasjerommet på flybussen for å hente ut kofferten sin på Oslo Lufthavn, ble luken lukket.

Camilla Tryggestad Visjø

Oppdatert 28. juli 2013

Artikkelen er over syv år gammel

- Hun hadde tatt buss fra Majorstuen og skulle ut og fly. Kofferten lå så langt inne i bussen at hun måtte krype inn, sier operasjonsleder Per Stenslet ved Romerike politidistrikt til VG.

Bussen kjørte i tre-fire minutter før den stoppet.

- Mens den sto rolig, ringte hun oss. Vi gjorde våre undersøkelser og ringte også til flybusselskapet som gjorde sine undersøkelser. Vi fant så bussen, og gjorde bussjåføren kjent med damen i bagasjerommet, sier operasjonslederen til VG.

- Hvordan opplevde hun hendelsen?

- Hun var veldig rolig da hun ringte oss og da vi fikk henne ut. Det var ingen panikk. Vi håper hun rekker flyet sitt, sier Stenslet til VG.

- Jeg har aldri opplevd noe slikt før, legger politimannen til.

Legger seg flate

Driftsjef Jarle Bugge i NOR-WAY Bussekspress/Flybussekspressen legger seg flat etter hendelsen.

- Det er dessverre en av våre busser, selv om vi ikke skulle ønske det. En ulykkelig passasjer fikk en dårlig opplevelse og en dårlig start på flyreisen. Det er nok en bussjåfør nå som kjører og har det veldig vondt, sier Bugge til VG.

Bugge har forsøkt å komme i kontakt med kvinnen, uten hell.

- Jeg har sendt henne en tekstmelding og sagt jeg ønsker å snakke med henne. Vi vil gi en oppreisning i en eller annen form. Flyturen skal vi garantert betale for. Slike opplevelser skal man ikke ha hos oss.

Ifølge Bugge, blir sjåføren tatt inn til en samtale med sin overordnede i Norgesbuss, som kjører på kontrakt for NOR-WAY Bussekspress.

- Det blir for tidlig å si noe om konsekvenser av dette. Jeg har snakket med hans overordnede som vil ta dette videre med sjåføren.

Han legger ikke skjul på at det har skjedd en rutinesvikt.

- Rutinene sier at man skal hjelpe til med bagasje inn og ut. Da får man til to ting: god service, og ikke minst sikkerhet. Sjåføren skal forsikre seg om at det ikke er noen i bagasjerommet.

- Vi kommer definitivt til å gjøre noe med rutinene. Jeg har vært i kontakt med Norgesbuss, og vi har varslet at det kommer en instruks på at det vil bli innskjerpede rutiner og kontroller på at sjåførene faktisk gjør det de skal. Vi har også til vanlig hemmelige kontrollører, og det vet sjåførene. Nå skal vi være ekstra påpasselige.

Publisert: 28.07.13 kl. 21:57 Oppdatert: 28.07.13 kl. 23:34

Mer om Trafikk